**Vocea gândului din urmă**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valurile nopții poartă, înspumate,

Gânduri fără formă și frânturi de vis,

Prin creneluri strâmte,-n turnul de cetate

Sufocat de lanțul care l-a închis.

Par copii ai zilei rătăciți în noapte,

Care-ncearcă teama-n zâmbet să ascundă

Când se-aventurează, cu mișcări inapte,

Prin ferestre-nchise, turnul să pătrundă.

Printr-o crăpătură, gândul cel din urmă

Își găsește-o cale-n zidul plin de cruci

Și singurătatea turnului o curmă:

“Cât mai stai închisă-n turnul cu năluci?

Te deschide-n lumea care ți-a răpus

Dintre-atâtea visuri, pe acela care

Ți-a-mplinit menirea și, iubind, te-a dus

Înspre nemurire, prin abandonare.”